钦定古今图书集成/明伦汇编/官常典/第794卷 > 毛子廉
## 钦定古今图书集成/明伦汇编/官常典/第794卷 > 毛子廉

按《金史》本传：“子廉本名八十，临潢长泰人。材勇善射。
辽季，群盗起，募勇士，子廉应募。辽主召见，赐甲仗，率
百人会所在官兵捕盗，以功授东头供奉官，赐良马。
天辅四年，遣谋克辛干持刺移刺窟斜招谕临潢，子
廉率户二千六百来归，令就领其众，佩银牌，招未降
军民。卢彦伦怒子廉先降，杀子廉妻及二子，使骑兵”
二千伺取子廉。子廉与窟斜经险阻中，骑兵围之，两
骑突出，直犯子廉，子廉引弓毙其一人，其一人挺枪，
几中子廉腋，子廉避其枪，与搏战，生擒之，乃彦伦健
将孙延寿也，馀众溃去。天会二年，除上京副留守。久
之，兼盐铁事。天眷中，除燕京麹院都监。辽王宗干问
宰相曰：“子廉有功，何为下迁？”宰相以例对，宗干曰：“卢
彦伦何不除此职，子廉之功十倍。彦伦在临潢十馀
年，吏民畏爱如一日，谁能及此。”是时，卢彦伦已以少
府监除节度使，故宗干引以为比，除宁昌军节度使。
海陵弑熙宗，子廉闻之，叹曰：“曾不念国王定策之功
耶！”乃致仕。大定二年卒。